Preben Bang Henriksen (V), 2023-10-27:
Tak for det.
Jeg står her på vegne af Hans Christian Schmidt, som desværre ikke kunne deltage i dag, men som normalt tager sig af vores meninger på det her område.
Jeg vil sige tak for ordet, tak til ministeren, tak for redegørelsen.
Jeg synes, at redegørelsen giver os et værdifuldt indblik i det nuværende samarbejde, den nuværende situation og forventningerne til fremtiden.
Redegørelsen viser, at de nordiske lande står over for en afgørende tid.
Ikke mindst invasionen i Ukraine har kastet mørke skygger over Europa, og herudover har vi oplevet en energikrise, en voldsom inflation og ikke mindst en helt generel trussel mod vores sikkerhed.
Så der er fortsat problemer.
Vi samarbejder imidlertid på mange områder til glæde for alle landene.
Det gælder eksempelvis uddannelsesområdet, hvor der bl.a. er taget initiativ til erfaringsudveksling vedrørende manglen på grønne faglærte, som er en udfordring i hele Norden.
Manglen på faglærte, også til den grønne omstilling, er en problematik, der optager Venstre og har optaget Venstre længe, og derfor er det godt, at der er fokus på den.
Vi lever som nævnt i en mere urolig verden, og derfor er det også positivt, at det islandske formandskab har fokus på Nordens særlige forudsætninger for at skabe fred.
Her har det islandske formandskab bidraget til, at vi i de nordiske lande har kunnet få udbytte af ekspertisen og erfaringerne sammen, og at vi kan bidrage til mere sikkerhed i verden.
Ligeledes er det en bærende søjle i det islandske formandsprogram, at Norden i overensstemmelse med Nordisk Ministerråds vision for 2030 skal være den mest bæredygtige og integrerede region i verden i 2030.
Vi har et godt samarbejde omkring den her vision for 2030, hvor vi som nævnt i redegørelsen prioriterer konkurrenceevne, social bæredygtighed og grøn omstilling.
Det er her, vi skaber et grønt Norden – et Norden, der er rustet til fremtiden.
Vi oplever også fortsat grænsehindringer på en række områder, som vi skal arbejde videre med.
Det drejer sig f.eks. om hindringer vedrørende skat, vedrørende hjemmearbejde og vedrørende registrering, hvor eksempelvis Skatteministeriet og det svenske finansministerium, så vidt jeg er orienteret, er i dialog om et eftersyn af Øresundsaftalen og en lempelse af de nye registreringsregler, så vi kan fremme integration på arbejdsmarkedet i Øresundsregionen.
Jeg har respekt for de svenske myndigheders arbejde og ikke mindst det svenske politis arbejde med de vilkår, de nu har.
Problemet er bare, at rettidig omhu åbenbart har en anden betydning i Danmark, end det har i Sverige.
Vi præsterede herhjemme for adskillige år siden de første bandepakker, som i den grad har haft en indflydelse.
Det er ikke sådan, at man lige kan se det med flammeskrift på væggen, men det lader sig nok tydeligst illustrere ved de 1.200-1.300 registrerede bandemedlemmer, vi har herhjemme, hvoraf hver tredje sidder i fængsel, sammenholdt med 30.000 i Sverige.
Det er fuldstændig svimlende tal, og jeg vil sige, at et sted, hvor der i hvert fald skal fokuseres på samarbejdet, angår for så vidt den kriminalitet, som jeg håber man kommer til livs i Sverige, og jeg håber da for alt i verden, at den ikke kommer til Danmark i det omfang.
For at komme det i forkøbet kan man spørge: Hvad kan der så gøres ved det, og hvorfor har man ikke lukket grænsen over for Sverige?
Det er selvfølgelig en vurdering, som foretages af regeringen og af EU.
Men det, som der efter Venstres opfattelse bør ske, er, at Rigspolitiet løbende følger udviklingen og opnormerer kontrollen ved grænsen.
Der er altså forskel på at lukke grænsen og så at kigge lidt bedre efter, hvem det er, der nu kommer på besøg.
Jeg har da i hvert fald fra Retsudvalget en helt klar tilkendegivelse fra rigspolitichefen om, at man er fuldt ud opmærksom på de svenske tilstande og muligheden for, at de kan fyge over grænsen, om jeg så må sige.
Nok om det.
Vi har brug for hinanden her i Norden, og der er et unikt samarbejde, som der skal bygges videre på.
Vores sammenhold og samarbejde burde kunne bringe os langt og bidrage til, at vi bliver bedre rustet til at imødegå de trusler og udfordringer, der er i fremtiden.
Det tror jeg vi er enige om.